لاگاری حسن چلبی

لاگاری حسن چلبی میلادی ۱۷-جی یۆز ایلین آدلیم فن آدامی و بیلگه‌سی. حسن چلبی، عثمانلی سۆلطانی، دؤردونجو مۇراد چاغیندا سۇلطان قیزی «قایا سۇلطان» دوغومو موناسیبتیله گئچیریلن مراسیم‌ده، بیر موشک واسطه‌سیله اۇچماغی اۆچون، آدلیم دیر. حیاتینا گؤره اولیاء چلبی سیاحت‌نامه‌سیندن سونرا باشقا بیر قایناق یوخدور. اولیاء چلبی یازدیغینا گؤره لاگاری حسن چلبی موشکه مینیپ دؤردونجو مۇرادا «پادیشاهیم سنی خۇدایا ایسمارلادیم، عیسی پیغمبرله دانیشماغا گئدیرم» دئییپ، یاردیمچی‌لارینین موشکی یاندیرماسییله هاوایا اۇچموشدور. هاوادا موشکلرین بارۇتو قورتولاندان سونرا اؤزونه حاضیرلایان قاناتلاری آچیب، سۇلطان قارشی‌سیندا اولان دنیزه دۆشموشدور و اۆزمکله اؤزونو سۇلطانا یئتیرمیشدیر. یئنمه‌سیندن سونرا سۇلطانا «پادیشاهیم، عیسی پیغمبر سنه سلام ائتدی» دئمیشدیر. اولیاء چلبی‌یه دایاناراق لاگاری قیریم‌ده سلامت گرای خانین یانینا ساواشچی عنوانیندا گئدیب وفات ائدمیشدیر.

 قایناقلار